พระราชทานพวงมาลา ในงานศพ ตั้ว-ศรัณยู
เหล่าคนบันเทิงยังหลั่งไหลไปร่วมไว้อาลัย ต่อการจากโลกนี้ไปด้วยโรคมะเร็งตับด้วยวัยเพียง 59 ปี ของพระเอกและผู้กำกับการแสดงชื่อดัง ตั้ว-ศรัณยู วงษ์กระจ่าง ที่ครอบครัวได้นำศพตั้งบำเพ็ญกุศลตามประเพณีทางศาสนาที่ศาลาเศรษฐี วัดนาคปรก เขตภาษีเจริญ กทม. โดยในวันที่ 12 มิ.ย. เป็นวันที่สองของพิธีสวดพระอภิธรรมโดยในเวลา 18.00 น. วันที่ 12 มิ.ย. พระบาทสมเด็จพระเจ้าอยู่หัว ทรงพระกรุณาโปรดเกล้าฯ ให้นายจิตรพัฒน์ ไกรฤกษ์ เชิญพวงมาลาของพระบาทสมเด็จพระเจ้าอยู่หัว สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง สมเด็จพระนางเจ้าฯ พระบรมราชินี สมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา สมเด็จพระเจ้าลูกยาเธอ เจ้าฟ้าทีปังกรรัศมีโชติ มหาวชิโรตตมางกูร สิริวิบูลยราชกุมาร พระเจ้าวรวงศ์เธอ พระองค์เจ้าสิริภาจุฑาภรณ์และพระเจ้าวรวงศ์เธอ พระองค์เจ้าอทิตยาทรกิติคุณ ไปวางหน้าหีบศพนายศรัณยู วงษ์กระจ่างขณะที่เปิ้ล-หัทยา วงษ์กระจ่าง ภรรยา พร้อมด้วยลูกสาวฝาแฝดทั้งสองคน คือ ลูกหนุน-ศุภรา และ ลูกหนัง-ศีตลา วงษ์กระจ่าง เดินทางมาถึงวัดตั้งแต่เวลา 14.00 น. มีคนบันเทิงทยอยมาที่วัด ร่วมฟังสวดพระอภิธรรมกันอย่างแน่นศาลา อาทิ อ๊อฟ-พงษ์พัฒน์ แดง-ธัญญา พร้อมด้วยลูกสาว บีบี-เอกนรี วชิรบรรจง สุเชาว์ พงษ์วิไล ซูโม่ตู้-จรัสพงษ์ สุรัสวดี กอล์ฟ-อนุวัฒน์ เชิดชูรัตนา เจี๊ยบ-กาญจนาพร ปลอดภัย นอกจากนี้ ยังมีพวงหรีดของศิลปินดารานักร้องส่งมาเป็นจำนวนมากทั้งนี้ เปิ้ล-หัทยา กล่าวว่า ครอบครัววงษ์กระจ่าง มีความสำนึกในพระมหากรุณาธิคุณของทุกพระองค์อย่างหาที่สุดมิได้ สามีมีบุญมาก ได้พวงมาลาจากทุกพระองค์ พวกเรารู้สึกซาบซึ้ง ไม่ได้คิดมาก่อนเพราะวุ่นอยู่กับหลายๆอย่าง คิดเพียงแต่ว่า สามีอยู่โรงพยาบาลแล้วน่าจะอาการดีขึ้น แล้วกลับมาเพื่อที่จะไปทำซีทีสแกนตามหมอนัดในวันที่ 18 มิ.ย. แต่ทว่าในวันที่ 18 มิ.ย. กลับกลายเป็นวันพระราชทานเพลิงศพพี่ตั้วเป็นกรณีพิเศษ และยังมีสิ่งที่น่าแปลกเกิดขึ้น คือ สามีเข้าโรงพยาบาลวันที่ 3 มิ.ย. อันเป็นวันที่เราได้รับพระราชทานน้ำสังข์ แล้วสามีลาจากไปวันที่ 10 มิ.ย. เป็นวันเดียวกับที่คุณแม่ของสามีจากไปเหมือนกันเมื่อปี พ.ศ.2560 ไม่เชื่อก็ต้องเชื่อ ไม่แน่ใจว่าสามีจัดสรรหรือเปล่า แต่ว่าก็ไปแบบสงบ ไม่เจ็บปวดทรมานเมื่อถามว่าวันนี้ถ้ามีโอกาสอยากจะบอกสามีอย่างไรบ้าง เปิ้ลกล่าวว่า อยากบอกพี่ตั้วหลับให้สบาย ไม่ต้องห่วงอะไร ไม่ว่าพี่ตั้วจะอยู่ที่ไหน มองลงมาจะเห็นผู้คนมากมาย ทั้งในวงการและนอกวงการ รู้สึกซาบซึ้ง ปลาบปลื้ม ตื้นตันใจ ครั้งหนึ่งในชีวิตของพี่ตั้วที่ได้รับพระมหากรุณาธิคุณสูงสุด แม้ว่าไม่รู้ว่าพี่ตั้วอยู่ส่วนไหน แต่พี่เชื่อว่าเขารับรู้และสัมผัสได้ถึงความรักจากทุกคน
เหล่าคนบันเทิงยังหลั่งไหลไปร่วมไว้อาลัย ต่อการจากโลกนี้ไปด้วยโรคมะเร็งตับด้วยวัยเพียง 59 ปี ของพระเอกและผู้กำกับการแสดงชื่อดัง ตั้ว-ศรัณยู วงษ์กระจ่าง 
พระราชทานพวงมาลา,ตั้ว ศรัณยู,วัดนาคปรก,เปิ้ล หัทยา,ลูกหนุน ลูกหนัง,พิธีสวดพระอภิธรรม,ข่าววันนี้,ข่าวทั่วไป